U svojoj trošnoj kolibi na ivici šume,
muž i žena su očajavali.
Žena samo što je rodila njihovo 13. dete
i sve većoj porodici brzo je nestajalo hrane i novca.
Otac je otišao u šumu da razmisli o njihovom problemu.
Nakon što je satima lutao u šumi,
naišao je na dve mračne siluete.
Činilo se da je prva figura bog,
dok je druga ličila na đavola.
Obe figure ponudile su da olakšaju čoveku
i budu kum njegovom najmlađem detetu,
ali je čovek odbio njihovu ponudu -
nije hteo da poveri svog sina nekome ko sudi o ljudskim životima.
Zašao je dublje u zamršeno šipražje.
Tu u najmračnijem delu šume otac je ugledao treću figuru.
Upale oči gledale su ga sa suvog lica koje se razvuklo u zao osmeh.
Bila je to Smrt lično, koja je došla da ponudi da bude kuma.
Obećala je da će se vratiti kada dete odraste,
da mu donese sreću i uspeh.
Znajući da su svi ljudi jednaki u očima Smrti,
otac je prihvatio njenu ponudu.
Godinama kasnije, kada je dete poraslo u ambicioznog mladića,
njegova kosturska kuma došla je u posetu, kao što je i obećala.
U svojoj kvrgavoj ruci držala je bočicu koja je sadržala lek
za sve ljudske bolesti.
Smrt je donela ovu bočicu svom kumčetu,
obećavši da će ga učiniti uspešnim doktorom.
Međutim, uz moćni napitak išla su veoma stroga pravila.
Ako bi njeno kumče naišlo na bolesnu osobu
i Smrt je lebdela nad uzglavljem njenog kreveta,
doktor bi mogao da je izleči samo mirisom pare iz bočice,
ali ako je Smrt ležala u podnožju kreveta,
to je značilo da je već uzela bolesnika za sebe
i doktor nije mogao ništa da uradi za njega.
Vremenom su doktorov moćni napitak i neverovatni instinkti
postali poznati širom zemlje.
Postao je bogat i poznat i tako se rešio tegoba iz svoje mladosti.
Kada se kralj razboleo, pozvao je poznatog doktora da mu pomogne.
Doktor je doleteo u palatu spreman da pokaže svoje veštine,
ali kada je ušao u kraljevu odaju,
obeshrabrio se jer je video da se Smrt smestila u podnožju kreveta.
Doktor je očajnički želeo slavu koju bi donelo spašavanje kralja,
čak i ako je to značilo prevariti svoju kumu.
Tako je on brzo okrenuo krevet i promenio položaj Smrti,
što je doktoru omogućilo da izleči kralja.
Smrt je bila van sebe od besa.
Upozorila je svoje drsko kumče da će, ako još jednom prevari Smrt,
platiti svojim životom.
Smrt i doktor nastavili su svoja putovanja.
Nakon nekog vremena, kralj je ponovo poslao po doktora.
Princeza je bila strašno bolesna
i kralj je obećao ogromno bogatstvo onome ko je izleči.
Doktor je prišao princezinoj odaji sa zlatom u očima,
ali kada je ugledao princezu kako spava, njegova pohlepa je nestala.
Toliko je bio zadivljen njenom lepotom
da nije primetio Smrt koja vreba kod njenih nogu.
Brzo je izlečio princezu,
ali pre nego što je mogla da se zahvali,
Smrt je odvukla svoje zaljubljeno kumče.
Palata je u trenutku nestala oko njih.
Doktor se našao u ogromnoj pećini
sa bezbroj sveća koje trepere, a svaka od njih predstavlja životni vek.
Kao kaznu za budalast pokušaj svog kumčeta da zagospodari smrtnošću,
Smrt je srezala njegovu sveću do fitilja.
Videvši svoje jenjavajuće svetlo,
doktor je osetio strah koji je često viđao u očima svojih pacijenata.
Očajnički je molio Smrt da presadi njegovo umiruće svetlo u novu sveću.
Njegova kuma je razmišljala da to uradi, ali doktorova izdaja bila je prevelika.
Opustila je svoj kosturski stisak i sveća njenog kumčeta pala je na pod.
Smrt je stajala nepomično,
njeno mračno lice bilo je fiksirano za plamen koji je prštao,
sve dok jedino što je ostalo od doktora nije bio tračak dima.